ΓΡΑΠΤΗ ΕΡΩΤΗΣΗ E-2252/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: ΜΜΕ και βιοτεχνία

Σχετικά με «τη βιοτεχνία και τις μικρομεσαίες επιχειρήσεις» (έγγρ. CES 328/97). Λαμβάνοντας υπόψη τις ιδιαιτερότητες και τα προβλήματα της βιοτεχνίας, τα οποία επανειλημμένα έχουν καταδειχθεί από επίσημα έγγραφα της Επιτροπής και του Ευρωπαϊκού Κοινοβουλίου, και επισημαίνοντας τη σημασία της βιοτεχνίας για την ευρωπαϊκή οικονομία από την άποψη του πλήθους των επιχειρήσεων, της απασχόλησης και της συμμετοχής στη διαμόρφωση του ΑΕΠ, κρίνεται ότι ο τομέας αυτός πρέπει να ενισχυθεί με μία κατάλληλη πολιτική δράση σε ευρωπαϊκό επίπεδο, η οποία δεν θα είναι πάλι διαφορετική αλλά συμπληρωματική των πολιτικών υπέρ των ΜΜΕ, θα λαμβάνει υπόψη τις ιδιαιτερότητές του, θα αξιοποιεί τον οικονομικό και κοινωνικό του ρόλο και προπαντός θα ενισχύει τη βιοτεχνία ως χώρο δημιουργίας νέων επιχειρήσεων και θέσεων εργασίας.

Ζητείται από την Ευρωπαϊκή Επιτροπή η δημιουργία της ευρωπαϊκής Ακαδημίας βιοτεχνίας και μικρών επιχειρήσεων και η παροχή βοήθειας για την ανάπτυξη της ευρωπαϊκής ταυτότητας της βιοτεχνίας, της μικρής επιχείρησης και της κουλτούρας της σε ευρωπαϊκό επίπεδο.

Απάντηση του κ. Παπουτσή εξ ονόματος της Επιτροπής (15 Σεπτεμβρίου 1997)

Κατά τη διάρκεια της πρώτης ευρωπαϊκής διάσκεψης για τη βιοτεχνία και τις μικρές επιχειρήσεις, που πραγματοποιήθηκε στην Avignon το 1990, οι συμμετέχοντες διατύπωσαν την ιδέα δημιουργίας μιας ευρωπαϊκής ακαδημίας βιοτεχνίας και μικρών επιχειρήσεων, με στόχο την αξιοποίηση σε ευρωπαϊκό επίπεδο, του τομέα της βιοτεχνίας και των μικρών επιχειρήσεων. Το σχέδιο αυτό συζητήθηκε εκ νέου και λεπτομερώς κατά τη διάρκεια της δεύτερης ευρωπαϊκής διάσκεψης της βιοτεχνίας και των μικρών επιχειρήσεων, που πραγματοποιήθηκε στο Βερολίνο το Σεπτέμβριο του 1994.

Η Επιτροπή, στην ανακοίνωσή της με τίτλο «Η βιοτεχνία και οι μικρές επιχειρήσεις, βασικά στοιχεία της ανάπτυξης και της απασχόλησης στην Ευρώπη» ((έγγρ. COM(95) 502 τελικό )), για τα αποτελέσματα της διάσκεψης του Βερολίνου, υπενθύμισε ότι είναι υπέρ ενός τέτοιου σχεδίου, αλλά ότι την πρωτοβουλία πρέπει να αναλάβουν οι οργανισμοί που εκπροσωπούν τον τομέα. Η Επιτροπή υπενθύμισε επίσης, ότι εναπόκειται στον εν λόγω τομέα να συντονισθεί, ώστε να επιτύχει τη διαμόρφωση ενός συνεκτικού και βιώσιμου σχεδίου, για τη δημιουργία της ακαδημίας, στο πλαίσιο της οποίας θα πρέπει να αναγνωρίζεται αμοιβαία, το σύνολο των επιχειρήσεων και οργανισμών του τομέα της βιοτεχνίας και μικρών επιχειρήσεων.

Η πρωτοβουλία αυτή πραγματοποιήθηκε τελικά στις 27 Σεπτεμβρίου 1996, όταν η Ευρωπαϊκή Ένωση της Βιοτεχνίας και των Μικρών και Μεσαίων Επιχειρήσεων (UEAPME) και η Ευρωπαϊκή Επιτροπή Ανεξάρτητων Μικρών και Μεσαίων Επιχειρήσεων (EUROPMI), υπέβαλαν από κοινού πρόταση στην Επιτροπή για τη δημιουργία της «Ακαδημίας Αvignon». Η Επιτροπή ζήτησε από την UEAPME και την EUROPMI να υποβάλλουν συμπληρωματικές πληροφορίες, οι οποίες υποβλήθηκαν γραπτώς στις 17 Ιουνίου 1997. Στην επιστολή αυτή, ενημερώθηκε η Επιτροπή για τη δημιουργία της «Ακαδημίας Αvignon» (μη κερδοσκοπικού οργανισμού) και για τη μελλοντική δημοσίευση αυτής στην Επίσημη Βελγική Εφημερίδα. Η Επιτροπή προβλέπει λοιπόν να υποστηρίξει χρηματοδοτικά την έναρξη λειτουργίας της ακαδημίας το συντομότερο δυνατόν.

Η Επιτροπή δημοσίευσε, εξάλλου, πρόσκληση υποβολής προτάσεων ((ΕΕ C 117 της 15.4.1997 )), που αφορά την «παροχή βοήθειας στις βιοτεχνικές επιχειρήσεις και τις μικρές επιχειρήσεις». Στο πλαίσιο αυτό, η Επιτροπή ελπίζει ότι θα έχει τη δυνατότητα να επιλέξει διάφορες δράσεις που αφορούν την ανάπτυξη μιας ευρωπαϊκής ταυτότητας της βιοτεχνίας, της μικρής επιχείρησης και της πολιτιστικής της ταυτότητας, σε ευρωπαϊκό επίπεδο. Συγκεκριμένα, ένας από τους στόχους της πρόσκλησης υποβολής προσφορών, αφορά τις δράσεις προώθησης του πολιτιστικού επιπέδου και του επιχειρηματικού πνεύματος, ιδιαίτερα για την αξιοποίηση του ρόλου των γυναικών επιχειρηματιών, τη βελτίωση της εικόνας των μικρών επιχειρήσεων και της βιοτεχνίας, αναδεικνύοντας τις ιδιότητες και τις δυνατότητες του τομέα αυτού, ειδικά προς τους νέους, τους γονείς τους και το εκπαιδευτικό σώμα. Η λήξη της προθεσμίας για την υποβολή προτάσεων καθορίστηκε στις 16 Ιουνίου 1997. Η Επιτροπή ασχολείται επί του παρόντος με την αξιολόγηση των προτάσεων που έχουν υποβληθεί. Τέλος, η Επιτροπή οργανώνει, σε συνεργασία με τις ιταλικές αρχές, την τρίτη ευρωπαϊκή διάσκεψη βιοτεχνίας και μικρών επιχειρήσεων, στο Μιλάνο στις 20 και 21 Νοεμβρίου 1997. Το θέμα της αξιοποίησης της εικόνας της βιοτεχνίας και των μικρών επιχειρήσεων, θα συζητηθεί στο πλαίσιο, μιας από τις ομάδες εργασίας, με βάση τα αποτελέσματα των προπαρασκευαστικών διασκέψεων.